NASTA PILDIRAAMAT
Tšau!
Nasta ja Pinni magavad täna oma pesas.
Neile meeldib üksteise kõrval lebada, siis on soe ja turvaline.
Kuna neil on suured kikkis kõrvad, olen kindel,
et nad kuulavad sel ajal hoolega, millest ma räägin.
Kuula sinagi hoolega.
Siin näed hommikupäikest, ilusat järve.
Iisraelis on Genetsareti järv.
Mäletad eelmisest korrast,
kuidas Peetrus ja osa jüngritest said tohutu suure kalasaagi.
Piiblis kirjutatakse, et seal oli täpselt 153 kala.
See oli Jeesuse imetegu ja üllatus.
Jeesus soovis veeta sel hommikul õdusat hommiku piknikku
koos Peetruse ja teiste jüngritega.
Jeesus oli ehk jõudnud juba turultki läbi käia,
või ise midagi küpsetada? Piibel sellest ei räägi.
Kuid Jeesusel oli kaasas leiba, sellest räägib Piibel küll.
Kindlasti oli leib värske ja maitsev.
Jeesus oli järve kaldale ka lõkke teinud.
Samal ajal, kui jüngrid paati veest välja sikutasid
ning võrke kuivama sättisid,
ootas Jeesus, et söed oleksid kalade küpsetamiseks parajad.
Jeesus oli leidnud kaldalt murdunud oksi ja puutükke
ja muud prahti, millest Ta lõkke süütas.
Kas oled näinud, kuidas lõkkepuid kogutakse?
Kas oled perega lõkkeõhtut pidanud? See on põnev ja tore.
Lõkke süütamine võib vahel üsna raske olla.
Ma ei tea, millega Jeesus lõkke süütas.
Tol ajal polnud taolisi tikke, kui täna ega muid süütevahendeid.
Piibel siiski räägib, et Jeesus tegi lõket
ja ootas, et süsi saaks hea.
Mis juhtub kaladega, kui tuli on liiga suur?
Need põlevad hetkega mustaks. Tuli peab olema sobiv.
Jeesus oli osav ka selle töö peale.
Osa jüngritest puhastasid kalu, kuna sisikonnad tuli eemaldada.
Nad torkasid kalad küpsetamiseks kepi otsa.
Jüngrid olid nii rõõmsad, et said koos Jeesusega hommikueinet süüa.
Ja Jeesus oli ise selle valmistanud.
Osa jüngritest jäid paati korda seadma, seda maale vedama
ja seda korralikult kinnitama, et tormilained paati kaasa ei viiks.
Siis tuli Peetrus Jeesuse juurde, et nad võiksid omavahel juttu puhuda,
niikaua, kui oodati kõiki teisi lõkke äärde.
Jeesus küsis Peetruselt omapärase küsimuse.
Ta küsis: "Peetrus, kas sa armastad mind?"
Peetrusele meeldis Jeesus väga.
Ta oli koos Jeesusega mitmeid rännakuid
ja imelisi seiklusi ette võtnud ning imesid näinud.
Jeesus oli alati nii hea ja armastusväärne.
Loomulikult armastas Peetrus Jeesust.
Peetrus vastas: "Jah, Jeesus, ma armastan sind."
Vahepeal nad grillisid kala
ja mõne aja pärast küsis Jeesus uue küsimuse.
Jeesus küsis: "Kas sa armastad mind, Peetrus?"
Ta küsis uuesti sama küsimuse.
Peetrus vastas uuesti: "Jaa, Jeesus, muidugi ma armastan sind."
Jeesus ütles: "Sööda mu tallekesi ja hoia mu lambaid!"
Mis lammastest Jeesus nüüd räägib? Lambaid pole ju kuskil näha.
Ainult kalad ja inimesed.
Ja siis...
Ikka veel istuti lõkke ääres ja mugiti leiba.
Jeesus küsis jällegi, kuid pisut teistmoodi küsimuse.
Jeesus küsis: "Peetrus, kas ma olen sulle armas?"
Peetruse meel muutus kurvaks:
"Miks Jeesus ometi ei usu? Kas Ta ei usu, et armastan Teda?"
Peetrusele meenus see vana lugu, mis juhtus enne Jeesuse ristilöömist.
Peetrus oli kolm korda öelnud, et ta ei tunnegi Jeesust.
Neil hetkedel kartis ta öelda, et oli Jeesuse jünger ja häbenes seda.
Peetrus mõtles, kui ta tol korral salgas Jeesust kolm korda,
siis nüüd küsib Jeesus kindluse mõttes kolm korda üle.
Piibel räägib, et Peetrus sai kurvaks ja ütles:
"Jeesus, muidugi oled mulle armas.
Ma teen kõik, mida soovid ja tahan Sind alati järgida."
Taas oli Jeesusel eriline vastus. Ta ütles:
"Sööda mu lambaid, mu tallekesi."
Peetrus lubas seda teha.
Kui mõtled, mis lambad ja talled,
siis Jeesus pidas silmas meid, inimesi.
Lambad on täiskasvanud ja talled on lapsed.
Jeesuse soov oli, et Peetrus hoolitseks kõikide inimeste eest
ja räägiks kõigile Jeesusest ja sellest, et Jeesus suri ristil.
Ja kõik, kes usuvad Jeesusesse, pääsevad ühel päeval taevasse.
Seda Jeesus mõtles, kui rääkis lammastest ja talledest.
Peetruse ülesandeks oli rääkida inimestele Jeesusest.
Paneme kala siia seniks suitsu sisse küpsema.
Kui Jeesus ja Peetrus seal lõkke ääres juttu ajasid,
tundis Peetrus, et talle on andeks antud,
kui ta oli kord teistele öelnud, et ei tunnegi Jeesust
ja et ta ei teagi, kes Jeesus üldse on.
Sel hetkel andestati Peetrusele.
Jeesus ja Peetrus said teineteisele veelgi lähedasemaks.
Ühise lõkkehetke järel otsustas Peetrus kuuletuda Jeesusele
ja ta rääkis kõigile, keda kohtas, Jeesusest
ja sellest, et Jeesus on Jumala Poeg.
Ja kõik, kes Jeesusesse usuvad, pääsevad ühel päeval taevasse.
Kui sinagi tunned Jeesust ja Jeesus on su südames,
võid samuti oma sõpradele rääkida.
Jeesusesse tasub uskuda. Ta on tõesti vägev sõber.
Parim sõber, kes meil üldse olla võiks.
Tšauki!
Tõlge: Mare Peterson